Gy. Bárdos, poslanec: (2007-11-26):
Treba si položiť otázku, o čom je parlament, o čom je parlamentná demokracia? A keď si túto otázku položíme, je úplne jasné, že to, čo sa robí dnes, tak je to nezmysel a jednoducho nemá to nič spoločné s parlamentnou demokraciou. Hádam nespochybňujete, páni a dámy z vládnej koalície, že opozícia má právo, legitímne právo na zvolanie rokovania a takisto aj dať návrh na odvolanie predsedu Národnej rady. Je to legitímne právo. Samozrejme, je legitímne aj to, že máte na to iný názor, ale na to je parlament, aby sa o týchto otázkach rokovalo tu v pléne Národnej rady, aby boli otázky, odpovede a potom, samozrejme, každý môže slobodne vyjadriť svoj názor hlasovaním, to znamená v tajnej voľbe. Ale dnes väčšina a dominantný SMER sa rozhodol, že dnes sa nebude rokovať, a to, že sa rokuje, vlastne je iba kvôli tomu, že je rozpor medzi stranami vládnej koalície, lebo vieme, čo sa udialo v posledných dňoch. A keby poslanci z vládnej koalície nezahlasovali za program, tak ani tieto vety nemôžeme povedať tu v pléne Národnej rady, a pritom sa pýtam, kde smeruje Národná rada? Kde smeruje SMER? Dominantná strana vládnej koalície. Prečo takýmto spôsobom musíme rokovať a povedať svoj názor, keď nie je tu oponentúra, keď nepočujete naše názory, keď nepoviete, ako to myslíte vy a akým spôsobom by sme sa mali k tomu vyjadriť. Myslím, že to, čo povedal pán predkladateľ v mene skupiny poslancov, bolo úplne jasne povedané, že aké sú tie dôvody, prečo sme ako poslanci Národnej rady aj za Stranu maďarskej koalície – Magyar Koalíció Pártja podpísali tento návrh na odvolanie pána predsedu Pašku. Samozrejme, aj v minulosti sa stávali, alebo stali sa chyby. Aj v budúcnosti predseda Národnej rady bude robiť chyby, ale treba rozlišovať medzi chybou a vážnou chybou. To, čo sa stalo v Národnej rade, že sa dostalo do čistopisu to, jednoducho nedostalo sa to, čo bolo prijaté v Národnej rade, to je jednoducho popretie parlamentnej demokracie, a to je už vážna chyba, pán predseda Národnej rady, a preto sme sa rozhodli podpísať tento návrh na odvolanie, lebo to nie je obyčajná chyba. Veď aj tie ďalšie dôvody, ktoré sú tu spomenuté, takisto sú veľmi vážnymi chybami, ale podľa nášho názoru poslancov zo Strany maďarskej koalície to, že ten čistopis bol taký, aký bol a potom, že keď ste poslali text tak, ako ste mali poslať pánovi prezidentovi, a potom ste povedali ešte, že keby som to mal urobiť, urobil by som to ešte raz. No, myslím si, že keď urobím chybu, keď urobí každý z nás chybu a keď povie, že áno, urobil som chybu, prepáčte, tak som o tom presvedčený, že súčasná opozícia by nedala návrh na odvolanie pána predsedu, lebo hovorím, chyby sa stávali a chyby sa budú stávať aj v nasledujúcom období. Ale takisto, pán predseda, nikto ešte o tom nehovoril, lebo nechcem hovoriť to, čo tu už odznelo v Národnej rade, ale dovoľte mi povedať alebo zareagovať na jeden článok. Myslím, že to bol rozhovor pána predsedu z 10. novembra, áno, 10. novembra v jednom denníku, keď na otázku redaktorky, že ako to bude v prípade niektorého hlasovania, konkrétneho hlasovania v Národnej rade, pán predseda Národnej rady povedal: „Tu určite žiadne voľné hlasovanie nebude.“ Prosím vás pekne, predseda Národnej rady nemôže povedať, že tu žiadne, určite žiadne voľné hlasovanie nebude. O čom je ústava? O čom je slobodný mandát? Veď po roku 1989 je to najväčší výdobytok súčasnej doby slobodný mandát poslanca, a to spochybňovať, a spochybnil to pán predseda Národnej rady, je to ďalšia chyba, ktorá tu ešte nebola spomenutá, a preto o nej hovorím. A predseda Národnej rady si to nemôže dovoliť, a keď niečo povie, a keď to takto uverejní, alebo keď to takto nepovedal, alebo keď to tak nemyslel, mal by na to reagovať. Predseda Národnej rady si to nemôže dovoliť. Takisto aj včera v niektorých reláciách pán premiér Fico povedal, že aké budú hlasovania. Prosím vás pekne, kde sme sa to dostali? Veď stranícky orgán alebo predseda strany, alebo poslanecký klub, alebo predseda klubu môže dať návrh, môže dať odporúčanie, ale jednoducho slobodný mandát poslanca spochybniť a dnes by sme o tejto otázke ani nerokovali, keby poslanci za HZDS nezahlasovali za program. Veď jednoducho treba sa zamyslieť, pán predseda, nad tým, že akým smerom ideme a čo chceme v Národnej rade. Nechceme Národnú radu? Takisto tie názory, že načo dáva opozícia návrh na odvolanie, načo dáva opozícia rôzne návrhy, veď nemajú na to dostatok poslancov. No tak, samozrejme, opozícia je preto opozícia, koalícia je preto koalícia, lebo vás je viac. Ale to neznamená, že nemáme právo dať návrhy, alebo povedať si svoj názor v Národnej rade. Takisto ja nespochybňujem vaše stanovisko a vaše právo povedať tu, ale jednoducho to, čo predviedol aj pán premiér, samozrejme, súhlasím s mojimi kolegami, že pán premiér by tu mal vystupovať ako predseda strany, ale my sme Národná rada. My máme kontrolnú funkciu, my máme kontrolovať vládu, a nie vláda nám má odkazovať, čo má robiť Národná rada. A predseda Národnej rady môže byť z hociktorej strany, jednoducho musí dbať o to, aby Národná rada kontrolovala vládu. Veď o tom je parlamentná demokracia a o tom je parlament, aby sme tu diskutovali, aby sme tu mali aj viedli aj politické boje, samozrejme, ale keď mám iný názor na určité otázky, to neznamená, že ten ktorý, alebo ktoré prisudzujem, že je môj nepriateľ, o to nejde, ale jednoducho povedať svoj názor by som mal v Národnej rade a teraz za poslanecký klub Strany maďarskej koalície – Magyar Koalíció Pártja poviem,  ale hovorím to, že preto z týchto dôvodov a z tých dôvodov, o ktorých hovoril pán Daniel Lipšic v mene poslancov sme podpísali tento návrh, a preto všetci poslanci, ktorí sa vyjadrili na stretnutí a na rokovaní poslaneckého klubu, každý povedal sám, že áno, tieto chyby a táto chyba je vážnou chybou a bude hlasovať a budeme hlasovať za odvolanie predsedu Národnej rady. Ale neznížime sa na úroveň, že budeme kontrolovať to,  kto ako bude hlasovať, lebo ja ako predseda klubu verím poslancom Strany maďarskej koalície, ktorí povedali slobodne svoj názor a slobodne budú hlasovať v tajných voľbách. Som zvedavý, akým spôsobom sa zachovajú ďalší poslanci Národnej rady a aj z vládnej koalície, lebo silné reči, to je jedna stránka veci, ale keď príde k lámaniu chleba, však niektorí poslanci, ktorí mávajú vynikajúce návrhy, keď príde k lámaniu chleba, skutek utek a zostanú sami. Som zvedavý, ako sa zachová Národná rada a som zvedavý, že akým spôsobom zareaguje Národná rada na túto výzvu, že ako sa zachovajú poslanci v tajných voľbách na odvolanie predsedu Národnej rady. Ďakujem pekne. (Potlesk.)